作者:元稹
標題:酬友封話舊敘懷十二韻
內容:風波千里別，書信二年稀。乍見悲兼喜，猶驚是與非。身名判作夢，杯盞莫相違。草館同床宿，沙頭待月歸。春深鄉路遠，老去宦情微。魏闕何由到，荊州且共依。人欺翻省事，官冷易藏威。但擬馴鷗鳥，無因用弩機。開張圖卷軸，顛倒醉衫衣。蓴菜銀絲嫩，鱸魚雪片肥。憐君詩似湧，贈我筆如飛。會遣諸伶唱，篇篇入禁闈。